STE บ่ายลุ้นรีบาวด์แนวต้าน 1,458-1,462แนะสอย 2 หุ้นสื่อสารตัวใหญ่เงินปันผลสูง
STE บ่ายลุ้นรีบาวด์ แต่อาจมีแรงขายต่อ พร้อมให้แนวรับ 1,445 แนวต้าน 1,458-1,462 จุด แนะสอย 2 หุ้นสื่อสารตัวใหญ่เงินปันผลสูงปีนี้
8 ก.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (8 ก.ค.) เคลื่อนไหวแดนลบเป็นส่วนใหญ่ รับแรงกดดันกลุ่มพลังงานภายหลังราคาน้ำมันปรับตัวขึ้น บ่ายนี้ตลาดฯมีลุ้นรีบาวด์ แต่อาจจะไม่เสถียรภาพเนื่องจากอาจจะยังมีแรงขายต่อ พร้อมให้แนวรับ 1,445 แนวต้าน 1,458-1,462 จุด
 
นายเกียรติก้อง เดโช นักกลยุทธ์ บล.ซีไอเอ็มบี (ประเทศไทย) เปิดเผยว่า ตลาดหุ้นไทยช่วงเช้าอยู่ในแดนบวกได้ไม่นานก็โดนแรงขายทำกำไรออกมา ทำให้ดัชนีฯปรับตัวลงในทิศทางเดียวกับตลาดหุ้นเอเชีย รับแรงกดดันกลุ่มพลังงานภายหลังจากราคาน้ำมันปรับตัวลงมา ทั้งนี้ มองว่ามีบางกลุ่มต้องการกดให้ราคาน้ำมันหลุดระดับ 45 เหรียญฯ/บาร์เรล หากหลุดระดับดังกล่าวก็อาจจะลงไปแถว 43-40 เหรียญฯ/บาร์เรลได้
อย่างไรก็ดี ติดตามคืนนี้จะมีรายงานจำนวนหัวขุดเจาะน้ำมันในสหรัฐฯ ถ้าลดลงก็อาจทำให้ตลาดฯ ดีดกลับขึ้นไปได้ แต่หากเพิ่มขึ้นตลาดฯ ก็มีโอกาสร่วงลงต่อ นอกจากนี้ ยังต้องติดตามตัวเลขการจ้างงานนอกภาคเกษตรของสหรัฐฯในคืนนี้ด้วย
แนวโน้มการลงทุนในช่วงบ่ายนี้ตลาดฯยังมีโอกาสรีบาวด์ได้แต่ก็คงจะไม่มีเสถียรภาพ เนื่องจากมองว่าน่าจะยังมีแรงขายออกมาต่อ พร้อมให้แนวรับ 1,445 จุด ส่วนแนวต้าน 1,458-1,462 จุด
 
บล.ธนชาตระบุในบทวิเคราะห์ (8 ก.ค.) ว่า  SET “พักฐาน” ช่วงเช้าที่ผ่านมา ซึ่งเรายังมองการพักฐานของ SET มี Downside Risk จำกัดที่ 1,440 จุด และคงเป้าหมายระยะสัปดาห์ที่ 1,480/1,550 จุด เหมือนเดิม ขณะที่แนะนำ“ซื้อ” Laggard Play ที่ให้ผลตอบแทนจากเงินปันผลสูง อย่างกลุ่มสื่อสารขนาดใหญ่ อย่าง ADVANC และ INTUCH
โดยแนะนำ“ซื้อ” ADVANC และ INTUCH คาดผลตอบแทนปันผล 7-7.5% ปีนี้: ราคาหุ้นกลุ่มสื่อสารขนาดใหญ่ อย่าง ADVANC และ INTUCH ยัง Laggard ตลาดอยู่ 7% ตั้งแต่ต้นปี เนื่องจาก 1) ราคาใบอนุญาตคลื่น 900MHz และ 1800MHz ที่สูงกว่าที่คาด 2) การแข่งขันที่รุนแรงมากขึ้น และแม้เราไม่คิดว่าผลการดำเนินงาน ADVANC, INTUCH จะเติบโตดีนักในช่วง 1-2 ปีข้างหน้าจากการแข่งขันที่เพิ่มขึ้น แต่ราคาปัจจุบัน ให้ผลตอบแทนจากเงินปันผลสูง 7-7.5% ปีนี้ (อิง Dividend Payout Ratio ที่ 100%) มองเป้าหมายเทคนิคระยะสั้น ADVANC ที่ 167 / 175 บาท และเป้าหมาย INTUCH ที่ 57.25 / 60.00 บาท ตามลำดับ
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
CPF     มูลค่าการซื้อขาย 1,509.38 ล้านบาท ปิดที่  26.75 บาท ลดลง  0.25 บาท
CK      มูลค่าการซื้อขาย 1,468.31 ล้านบาท ปิดที่  30.25 บาท เพิ่มขึ้น 0.75 บาท         
ADVANC  มูลค่าการซื้อขาย 1,190.14 ล้านบาท ปิดที่ 161.00 บาท เพิ่มขึ้น 1.00 บาท
KBANK   มูลค่าการซื้อขาย 1,058.93 ล้านบาท ปิดที่ 174.00 บาท ลดลง  3.00 บาท
IVL     มูลค่าการซื้อขาย 1,043.17 ล้านบาท ปิดที่  29.50 บาท เพิ่มขึ้น 0.25 บาท